text: Presó provisional comunicada sense fiança per a l'acusat de matar la seua mare a Bellvís
  Actualitzada 10/04/2017 a les 16:28
  La causa contra el jove està oberta per homicidi consumat, temptativa d'homicidi i lesions
  © Els Mossos d'Esquadra han traslladat l'acusat al jutjat de Balaguer.
  La jutgessa del Jutjat d'Instrucció número 1 de Balaguer (Noguera) ha decretat aquest dilluns presó provisional comunicada sense fiança per al jove de 22 anys detingut divendres a la nit acusat d'apunyalar mortalment la seua mare al coll i de provocar ferides al seu germà, de 16 anys.
  La causa, en la qual Fiscalía ha demanat presó provisional comunicada, està oberta pels delictes d'homicidi consumat, temptativa d'homicidi i lesions, ha informat en un comunicat el Tribunal Superior de Justícia de Catalunya (TSJC)
  Els fets van succeir divendres passat a la nit, quan suposadament el jove, Marc Navarro, va matar la seua mare, Antonieta Sancho Miralles, de 50 anys i mestra a Bell-lloc, i va ferir greument el seu germà de 16 anys, durant una discussió que va tenir lloc al domicili familiar, situat al carrer Major de Bellvís. El parricida va fugir però va ser detingut minuts després a la plaça de l'Església per una patrulla dels Mossos d'Esquadra.